**Vjetar**

Reci mi vjetre, otkud ti ta bajka

što je drveću pričaš kad se smrači?!

Uz vatru zvijezda, na bespuću neba

pričali mi je oblaci skitači!

Reci mi vjetre, otkuda ti ta pjesma

kojom poljima uspavljuješ cvijeće?

U gluho doba nju mi pjeva često

slavuj u lugu, sav kliktav od sreće.

A što si, vjetre, katkad mrk i zao

Pa divljom rukom kidaš glave cvjetne?

Eh, dođu tako svakom muhe neke

Pa traži s nekim svađu da zametne!

Otkud ti vjetre, ta prekrasna svirka

Što niskim žbunjem zvoni u svitanja?

Nju sam donio s pučine plave,

Gdje šumor vala svečano odzvanja!